71ء کا قتل عام

71ء کا قَتْلِ عام () یا بنگالیوں کا قتل عام () اُس منظم نسلی تطہیر کو کہا جاتا ہے جو بنگالیوں کے خلاف، جو اُس سمے مشرقی پاکستان (موجودہ بنگلہ دیش) میں آباد تھے، بنگلہ دیش کی جنگِ آزادی کے دوران پاکستان فوج اور اس کی معاون ملیشیا رضا کار نے کی۔ یہ سلسلہ 25 مارچ 1971ء کو اس وقت شروع ہوا جب مغربی پاکستان (موجودہ پاکستان) نے آپریشن سرچ لائٹ کے نام سے ایک فوجی کارروائی شروع کی جس کا مقصد مشرقی پاکستان کی اکثریتی بنگالی آبادی کو بزور طاقت دبانا تھا کیونکہ بنگالی عوام پاکستان سے علاحدگی اور خود ارادیت کے مطالبے پر قائم تھے۔ سابق پاکستانی صدر یحییٰ خان نے اس مطالبۂ خود مختاری کو روکنے کے لیے بڑے پیمانے پر فوجی دستے تعینات کیے۔ اس کے بعد شروع ہونے والی نو ماہ طویل لڑائی میں پاکستانی فوج اور اس کے مقامی حامیوں نے تین لاکھ سے تیس لاکھ تک بنگالیوں کو قتل کیا اور دو لاکھ سے چار لاکھ تک بنگالی خواتین کو منظم انداز میں جنسی زیادتی اور نسل کش جنسی تشدد کا نشانہ بنایا۔

اُس وقت مغربی پاکستان کے عوام کو سرکاری ذرائع ابلاغ کے ذریعے یہی دکھایا جاتا رہا کہ یہ کارروائی مشرقی پاکستان کی ’بغاوت‘ کے جواب میں کی گئی ہے۔ اس دوران بہت سے حقائق عوام سے چھپائے گئے، جن میں بڑے پیمانے پر قتل و غارت، عصمت دری اور بنگالیوں کی نسلی تطہیر شامل تھیں۔ اگرچہ زیادہ تر متاثرین بنگالی مسلمان تھے، لیکن ہندو خاص طور پر نشانہ بنائے گئے۔ جنیوا میں قائم ’انٹرنیشنل کمیشن آف جیورسٹس‘ نے اپنی تحقیق میں کہا کہ پاکستان کی اس مہم میں ملک کی ہندو آبادی کے ایک نمایاں حصے کو ختم کرنے یا زبردستی بے دخل کرنے کی کوشش بھی شامل تھی۔ مغربی پاکستان کی حکومت، جو پہلے ہی مشرقی پاکستان میں امتیازی قوانین نافذ کر چکی تھی، یہ دعویٰ کرتی رہی کہ مکتی باہنی (بنگالی مزاحمت کاروں) کی بغاوت کے پیچھے ہندو ہیں اور یہ کہ ’ہندو مسئلہ‘ حل ہو جائے تو بغاوت بھی ختم ہو جائے گی۔ یحییٰ خان کی حکومت اور پاکستانی اعلیٰ طبقے نے اس جبر کو ایک باقاعدہ حکمتِ عملی کے طور پر اپنایا۔ اس مہم کے ساتھ نسل کشی پر مبنی بیانیہ بھی چلتا رہا یہاں تک کہ دیہات میں فوجیں باضابطہ یہ پوچھتیں کہ  اور پھر ان بستیوں کو جلا دیتیں۔ لوگوں کی شناخت ختنہ کی جانچ یا اسلامی دعاؤں کے کلمات کے مطالبے سے کی جاتی تھی۔ اس صورت حال کے باعث تقریباً اسی سے نوے فیصد ہندوؤں سمیت آٹھ ملین (80 لاکھ) مشرقی پاکستانی بھارت کی طرف ہجرت کرنے پر مجبور ہوئے۔

مسلمان اور ہندو خواتین دونوں بڑے پیمانے پر جنسی زیادتی کا نشانہ بنیں۔ مغربی پاکستان سے آنے والے فوجیوں میں یہ سوچ پائی جاتی تھی کہ قوم کو ’ہندو آلودگی‘ سے پاک کرنا ضروری ہے اور چونکہ بنگالی عورتوں کو ’ہندو‘ یا ’ہندو نما‘ سمجھا جاتا تھا، اس لیے وہ سب یکساں طور پر اس ظلم کا شکار ہوئیں۔

پاکستانی کارروائیوں نے بھارت کو مداخلت پر مجبور کیا جس کے بعد بھارت نے مکتی باہنی کی مدد کے لیے فوجی کارروائی کی اور 3 دسمبر 1971ء کو پاک بھارت جنگ شروع ہوئی۔ جنگ اور نسل کشی کا خاتمہ 16 دسمبر 1971ء کو ہوا جب بنگلہ دیش اور بھارت کی مشترکہ افواج نے پاکستانی فوج سے ’ہتھیار ڈالنے کی دستاویز‘ (انسٹرومنٹ آف سرینڈر) قبولکی۔ اس دوران تقریباً ایک کروڑ مشرقی پاکستانی بھارت منتقل ہوئے اور سات کروڑ کی آبادی میں سے تین کروڑ تک لوگ اندرونِ ملک بے گھر ہوئے۔ اس جنگ کے دوران بنگالی اکثریت اور بہاری اقلیت کے درمیان بھی شدید نسلی فسادات ہوئے۔ بہاری چونکہ بڑی تعداد میں مغربی پاکستان کے ساتھ تھے، اس لیے مکتی باہنی اور عوامی ہجوم کے ہاتھوں ان کے خلاف بھی قتل و غارت ہوئی۔ مختلف اندازوں کے مطابق ایک ہزار سے ڈیڑھ لاکھ تک بہاری مارے گئے۔ جنگ کے بعد بہاریوں کو ’بنگلہ دیش میں پھنسے ہوئے پاکستانی‘ کہا جانے لگا اور انھیں بنگلہ دیشی شہریت 2008ء تک نہیں مل سکی۔

1971ء کی بنگلہ دیشی نسل کشی کے الزامات اُس وقت اقوامِ متحدہ کے بیشتر رکن ممالک نے تسلیم نہیں کیے اور آج بھی عمومی نصابی کتب اور نسل کشی کے مطالعے کی تحقیق میں اس کا ذکر بہت کم ملتا ہے۔

 حوالہ جات 

 بیرونی روابط 
 بنگلہ دیش پاکستان کی جانب سے ماضی میں مانگی گئی ’معافی‘ کو ناکافی کیوں سمجھتا ہے؟
زمرہ:ایشیا میں نسل کشیاں
زمرہ:بنگلہ دیش پاکستان تعلقات
زمرہ:بنگلہ دیش کی جنگ آزادی
زمرہ:بنگلہ دیش میں جنگی جرائم
زمرہ:بنگلہ دیش میں خون ریزیاں
زمرہ:بیسویں صدی میں بنگلہ دیش میں قتل عام
زمرہ:پاکستان میں بغاوتیں
زمرہ:پاکستانی جنگی جرائم
زمرہ:1971ء میں خون ریزیاں
زمرہ:1971ء میں قتل عام